b'\n_START_ARTICLE_\nMichael Krohn-Dehli\n_START_SECTION_\nKlubkarriere\n_START_PARAGRAPH_\nKrohn-Dehli spillede for flere danske klubber, f\xc3\xb8r han tog til Ajax fra Br\xc3\xb8ndby IF. Krohn-Dehli udm\xc3\xa6rkede sig p\xc3\xa5 ungdomsholdet i Ajax under Danny Blind. I 2004 forlod han klubben og tog til RKC Waalwijk p\xc3\xa5 en fri transfer. Der fik han sin professionelle debut den 15. august 2004 i en m\xc3\xa5ll\xc3\xb8s kamp mod FC Groningen. To \xc3\xa5r senere skrev han igen kontrakt med Ajax p\xc3\xa5 en fri transfer frem til 2009. Han fik sin landsholdsdebut for Danmark i en Euro 2008-kvalifikationskamp mod Liechtenstein den 11. oktober 2006. Efter vinterpausen spillede han kun tre kampe for Ajax Amsterdam og udl\xc3\xa5ntes derfor til Sparta Rotterdam den 31. januar 2007 for resten af s\xc3\xa6sonen. Fem dage senere spillede han sin f\xc3\xb8rste af 12 kampe for Sparta mod Roda JC. Efter sommerpausen vendte han tilbage til Ajax._NEWLINE_Den 29. august 2008 meddelte Ajax, at de havde solgt Krohn-Dehli til Br\xc3\xb8ndby IF. Han debuterede to dage senere p\xc3\xa5 hjemmebane mod FC K\xc3\xb8benhavn i Br\xc3\xb8ndbys 1-0 sejr. I den efterf\xc3\xb8lgende efter\xc3\xa5rss\xc3\xa6son modtog han prisen som "M\xc3\xa5nedens spiller" to gange af Onside. Men p\xc3\xa5 grund af Br\xc3\xb8ndbys sponsorkontrakt med Folkevogn k\xc3\xb8rte han ikke i gaven, som var en Mercedes Cabriolet._NEWLINE_Michael Krohn-Dehli lavede \xc3\x85rets M\xc3\xa5l 2010 i den danske superliga  i en kamp, som Br\xc3\xb8ndby IF vandt over S\xc3\xb8nderjyskE._NEWLINE_I 2012 skiftede Krohn-Dehli efter flere \xc3\xa5rs stor succes i Br\xc3\xb8ndby til spansk fodbold. F\xc3\xb8rst spillede han tre s\xc3\xa6soner i Celta Vigo, hvorp\xc3\xa5 han havde tre s\xc3\xa6soner i Sevilla FC. I april 2016 blev han alvorligt kn\xc3\xa6skadet i semifinalekampen i Europa League mod Shaktar Donetsk. Han gennemgik en lang genoptr\xc3\xa6ningsperiode og blev f\xc3\xb8rst spilleklar igen over et \xc3\xa5r senere. Han fik dog sv\xc3\xa6rt ved at spille sig fast p\xc3\xa5 holdet igen, og i januar 2018 skiftede Krohn-Dehli til ligakonkurrenterne fra Deportivo de La Coru\xc3\xb1a.\n_START_SECTION_\nLandshold\n_START_PARAGRAPH_\nMichael Krohn-Dehli spillede 23 kampe for forskellige danske ungdomslandshold, inden han debuterede for A-landsholdet 11. oktober 2006 i en EM-kvalifikationskamp mod Liechtenstein, hvor han blev skiftet ind kort f\xc3\xb8r tid. Der gik pr\xc3\xa6cis to \xc3\xa5r, inden han fik sin n\xc3\xa6ste kamp, og han var med til at kvalificere Danmark til VM 2010 i Sydafrika, men blev kort f\xc3\xb8r afrejse frasorteret den endelige trup til slutrunden._NEWLINE_Efter VM blev han efterh\xc3\xa5nden fast mand p\xc3\xa5 holdet, og han var med til EM-slutrunden 2012, hvor han blandt andet scorede det eneste m\xc3\xa5l i Danmarks kamp mod Holland. Danmark vandt 1-0, og Krohn-Dehli skabte dermed historie, idet landsholdet aldrig f\xc3\xb8r havde vundet en \xc3\xa5bningskamp ved en EM-slutrunde. Ogs\xc3\xa5 i kampen mod Tyskland scorede han og blev s\xc3\xa5ledes dansk EM-topscorer sammen med Nicklas Bendtner._NEWLINE_Krohn-Dehli fortsatte de f\xc3\xb8lgende \xc3\xa5r som fast mand p\xc3\xa5 landsholdet, inden han i forbindelse med sin langvarige skade i 2016-17 blev overhalet af andre spillere. Imidlertid bet\xc3\xb8d et godt for\xc3\xa5r i 2018 for Krohn-Dehli, at \xc3\x85ge Hareide indkaldte ham til de sidste testkampe inden VM-slutrunden 2018, hvor han fik spilletid mod b\xc3\xa5de Sverige og Mexico og derp\xc3\xa5 kom med i truppen til slutrunden. Her spillede han ikke i gruppekampene, men i ottendelsfinalen mod Kroatien blev han skiftet ind i den forl\xc3\xa6ngede spilletid, og i straffesparkskonkurrencen scorede han p\xc3\xa5 Danmarks tredje fors\xc3\xb8g. Dette forhindrede dog ikke, at Danmark tabte konkurrencen og dermed udgik af turneringen. Efterf\xc3\xb8lgende bekendtgjorde Krohn-Dehli, at han stoppede p\xc3\xa5 landsholdet. Han n\xc3\xa5ede at spille 59 landskampe og scorede 6 m\xc3\xa5l (samt straffesparksm\xc3\xa5let mod Kroatien).'